6. ΝΟΜΟΣ υπ’ αριθ. 1281 της 25 Φεβρ./16 Μαρτ. 1944 Περί επεκτάσεως διατάξεών τινων του υπ’ αριθ. 1651/1942 Ν.Δ/τος, ως συνεπληρώθη υπό του Ν. 714/1943 και επί αποφυλακιζομένων ενηλίκων. Άρθρον μόνον.-1.Αποφυλακιζόμενοι ενήλικοι, δι’ ους συντρέχουσιν οι όροι των εδαφ. α΄ και β΄ του άρθρ. 2 του Ν.Δ. 1651/1942, επιτρέπεται όπως επί δεκαήμερον κατ’ ανώτατον όριον, από της απολύσεώς των εκ της Φυλακής, συνεχίσωσιν αρτοτροφοδοτούμενοι εξ αυτής εφ’ όσον δεν ήθελεν είναι άλλως δυνατή η εξασφάλισις της διατροφής των, μέχρις εξευρέσεως των μέσων μεταβάσεως εις τον τόπον της κατοικίας των. 2.Η κατά την προηγουμένην παράγραφον αρτοτροφοδότησις επιτρέπεται εν μεν ταις Φυλακαίς α΄ τάξεως κατόπιν αποφάσεως του Διευθυντού ή του Διευθύνοντος την Φυλακήν, λαμβανομένης μετά γνώμην του κατά το άρθρ. 65 του από 28/9/1935 Ν.Δ/τος «περί οργανώσεως σωφρονιστικού προσωπικού κλπ.» Συμβουλίου και τοιαύτην της αρμοδίας Εταιρείας Προστασίας αποφυλακιζομένων, εν ταις λοιπαίς δε φυλακαίς, κατόπιν αποφάσεως του παρά Πλημμελειοδίκαις Εισαγγελέως του τόπου της Φυλακής, λαμβανομένης ομοίως μετά γνώμην της αρμοδίας Εταιρείας Προστασίας αποφυλακιζομένων. Η γνωμάτευσις της Εταιρείας προκαλείται κατά τ’ ανωτέρω, υπό του Εισαγγελέως ή του Διευθυντού ή του Διευθύνοντος την Φυλακήν, δέκα τουλάχιστον ημέρας προ της ημερομηνίας λήξεως της ποινής. Τόσον εις τας κατά την παρούσαν παράγραφον γνωματεύσεις όσον και εις τας επ’ αυτών εκδιδομένας αποφάσεις ορίζονται αι ημέραι σιτίσεως, ων η μη εξάντλησις, λόγω αναχωρήσεως του σιτιζομένου προ της λήξεως αυτών, σημειούται επίσης πάντοτε επί της σχετικής αποφάσεως υπό του Εισαγγελέως ή του Διευθυντού ή του Διευθύνοντος την Φυλακήν και υπογράφεται παρ’ αυτού. 3.Αι Εταιρείαι Προστασίας αποφυλακιζομένων δέον όπως πάσης προτάσεως αυτών περί σιτίσεως, υποβάλλωσιν αντίγραφον εις το Υπουργείον Δικαιοσύνης. 4.Διαρκούσης της πολεμικής περιόδου, το κατά την παρ. 1 δεκαήμερον δύναται κατά τας αυτάς διατυπώσεις τας προβλεπόμενας εν τη παρ. 2, να παραταθή έν εισέτι πενθήμερον. 5.Αι κατά τ’ ανωτέρω αποφάσεις του Εισαγγελέως ή του Διευθυντού ή Διευθύνοντος την Φυλακήν μετά των σχετικών γνωματεύσεων του κατά την παρ. 2 Συμβουλίου και της Εταιρείας Προστασίας αποφυλακιζομένων αποτελούσι το δικαιολογητικόν της ούτω προκυπτούσης δαπάνης αρτοτροφοδοσίας. 6.Αι διατυπώσεις των παρ. 2, 3 και 5 του παρόντος, επεκτείνονται εφεξής και επί των περιπτώσεων του άρθρου μόνου του Ν. 714/1943. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 